שאלה מה תאמר הדרת יקרת צפירת תפארת מורינו ורבינו הרב הגדול בישראל המובהק פטיש החזק נר המערבי דגל הרבנים אות העולם ופלאו ממזרח שמש עד מבואו יהי שמו לעולם כירח יכון לעולם במאמר אלהי עולם ויעמד כלל קהל הקדש בחייו ובאריכות ימיו ההליכה בנהרות הגדולות כנהר מצרים וחדקל ופרת והדומים להם אם הוא מותר או אינו מותר לפי ששמענו שאנשי אלער"ב אוסרים זה בשבת מהם מי שנתן טעם לאסורו מפני דבוק הספינה בארץ בשבת ויהיו המים שתלך בהם הספינ' בשבת אין בהם עשרה טפחים וכאלו היא נגררת בארץ ומהם מי שנתן טעם לדבר מפני פרסום זה המנהג אצלם ואם הוא מותר תודיענו ההפרש שבין ההליכה בספינה וההליכה על גבי סואר של קורות וכיוצא בהם ומה שדומה להם שרוכבין בני אדם עליהם אם כל זה מותר ואם הוא מותר ג"כ ליכנס בספינה ערב שבת קודם הכנסת שבת אם לאו ואיך הוא דין התשמיש בספינה בשבת ואם הגיע ספינה למקום מן המקומום בשבת אם הוא מותר לרדת ביבשה בשבת ואיך הוא מותר ואם אינו מותר אם ישליכוהו באותו המקום באונס איך תהיה הנהגתו שם תורנו הדרת יקרת רבינו הקדושה הדין בכל אלה כפי חכמתך המופלאה ושכרך כפול מן השמים: